b'\n_START_ARTICLE_\nKaraiitit\n_START_SECTION_\nKalenteri\n_START_PARAGRAPH_\nKaraiitit perustavat kuukausien m\xc3\xa4\xc3\xa4rittelemisen kuun havainnointiin. Uuden vuoden alku perustuu Tooran mukaan ohran (aviv) kasvun havainnointiin Israelissa. Aviv on Tanakhin mukaan sek\xc3\xa4 vuoden ensimm\xc3\xa4isen kuukauden nimi ett\xc3\xa4 ohran kasvukauden toiseksi viimeinen vaihe. Nopeita maailmanlaajuisia viestint\xc3\xa4v\xc3\xa4lineit\xc3\xa4 edelt\xc3\xa4vin\xc3\xa4 aikoina diasporassa asuvat karaiitit k\xc3\xa4yttiv\xc3\xa4t monia eri menetelmi\xc3\xa4 kalenterin m\xc3\xa4\xc3\xa4rittelemiseen Jerusalemista saatavien uutisten ohella._NEWLINE_Karaiitit eiv\xc3\xa4t siis noudata rabbien m\xc3\xa4\xc3\xa4rittelem\xc3\xa4\xc3\xa4 19\xc2\xa0vuoden metonisiin jaksoihin perustuvaa ajanlaskua, mink\xc3\xa4 vuoksi heid\xc3\xa4n raamatulliset juhla-aikansa osuvat usein eri aikoihin kuin Talmudiin traditioon perustuvan juutalaisuuden ajat.\n_START_SECTION_\nSapatti\n_START_PARAGRAPH_\nMuiden juutalaisten tavoin my\xc3\xb6s karaiitit kokoontuvat sapattisin synagogiin palvomaan ja rukoilemaan. Useimmat karaiitit pid\xc3\xa4tt\xc3\xa4ytyv\xc3\xa4t seksist\xc3\xa4 sapatin aikana. Karaiittien rukouskirjat koostuvat melkein poikkeuksetta pelk\xc3\xa4st\xc3\xa4\xc3\xa4n Raamatun jakeista. Rukousten aikana karaiitit harjoittavat usein maahan asti kumartumista, kun useimmat muut juutalaiset taas harjoittavat sit\xc3\xa4 vain ro\xc5\xa1 ha\xc5\xa1anana ja jom kippurina. Sapattia ja pyhi\xc3\xa4 vietet\xc3\xa4\xc3\xa4n juhlan aattoillan auringonlaskusta seuraavaan auringonlaskun.\n_START_SECTION_\nTsitsit\n_START_PARAGRAPH_\nKaraiittijuutalaiset k\xc3\xa4ytt\xc3\xa4v\xc3\xa4t sinivalkoisia tsitsit-tupsuja tallit-rukousviittojen kulmissa. Rabbiinijuutalaisuuden n\xc3\xa4kemyksen mukaan sinist\xc3\xa4 v\xc3\xa4ri\xc3\xa4 tuottavaa kotilolajia ei nyky\xc3\xa4\xc3\xa4n tunneta varmuudella, mink\xc3\xa4 takia tsitsit-tupsut tehd\xc3\xa4\xc3\xa4n nyky\xc3\xa4\xc3\xa4n pelk\xc3\xa4st\xc3\xa4\xc3\xa4n valkoisista langoista. Karaiittien mukaan Raamattu ei m\xc3\xa4\xc3\xa4rittele sinisen (tekhelet) v\xc3\xa4rin alkuper\xc3\xa4\xc3\xa4. Karaiittien tsitsitien solmut eiv\xc3\xa4t my\xc3\xb6sk\xc3\xa4\xc3\xa4n noudata rabbiinijuutalaisuuden solmintaperinteit\xc3\xa4, joten ne n\xc3\xa4ytt\xc3\xa4v\xc3\xa4t hyvin erilaisilta. Vastoin virheellisi\xc3\xa4 k\xc3\xa4sityksi\xc3\xa4 karaiitit eiv\xc3\xa4t ripusta tsitsitej\xc3\xa4 seinille.\n_START_SECTION_\nTefillin\n_START_PARAGRAPH_\nVastoin er\xc3\xa4it\xc3\xa4 k\xc3\xa4sityksi\xc3\xa4 karaiittijuutalaiset eiv\xc3\xa4t k\xc3\xa4yt\xc3\xa4 mink\xc3\xa4\xc3\xa4nlaisia tefillinej\xc3\xa4. Tefillineihin yhdistett\xc3\xa4vien raamatunjakeiden tarkoituksena on \xe2\x80\x9dmuistaa ja pit\xc3\xa4\xc3\xa4 aina arvossa Tooran sanoja\xe2\x80\x9d. Raamatun k\xc3\xa4sky kuuluu: \xe2\x80\x9dN\xc3\xa4m\xc3\xa4 sanat, jotka min\xc3\xa4 t\xc3\xa4n\xc3\xa4 p\xc3\xa4iv\xc3\xa4n\xc3\xa4 sinulle annan syd\xc3\xa4mellesi\xe2\x80\xa6 sido ne merkiksi k\xc3\xa4teesi, ja ne olkoot muistolauseena otsallasi.\xe2\x80\x9d (5.\xc2\xa0Moos.\xc2\xa06:6,8). Koska sanat eiv\xc3\xa4t voi kirjaimellisesti olla \xe2\x80\x9dsyd\xc3\xa4mell\xc3\xa4\xe2\x80\x9d tai k\xc3\xa4siin sidottuina, katsovat he, ett\xc3\xa4 jakeita on pidett\xc3\xa4v\xc3\xa4 vertauskuvallisina.\n_START_SECTION_\nMezuza\n_START_PARAGRAPH_\nKaraiitit tulkitsevat lain sanojen kirjoittamisen ovenpieliin ja kaupunkien portteihin (5.\xc2\xa0Moos.\xc2\xa06:9) vertauskuvallisena k\xc3\xa4skyn\xc3\xa4 pit\xc3\xa4\xc3\xa4 laki sek\xc3\xa4 kotona ett\xc3\xa4 sen ulkopuolella. Tefillin-k\xc3\xa4skyn tavoin rabbiinijuutalaisuus tulkitsee t\xc3\xa4m\xc3\xa4n jakeen kirjaimellisesti, ja kiinnitt\xc3\xa4\xc3\xa4 mezuza-koteloita ovien ja porttien pieliin. Karaiitit eiv\xc3\xa4t siis k\xc3\xa4yt\xc3\xa4 mezuzaa, vaikka monet asettavatkin pienen kymmenen k\xc3\xa4sky\xc3\xa4 sis\xc3\xa4lt\xc3\xa4v\xc3\xa4n laatan ovenpieleen. Israelissa, maan yleisen tavan mukaan, useat karaiitit k\xc3\xa4ytt\xc3\xa4v\xc3\xa4t mezuzaa.\n_START_SECTION_\nHistoriaa\n_START_PARAGRAPH_\nKaraiittien n\xc3\xa4kemyksen mukaan aina on ollut juutalaisia, jotka ovat pit\xc3\xa4ytyneet pelkk\xc3\xa4\xc3\xa4n Tooran sek\xc3\xa4 profeettojen sanoihin teologiansa perustana. T\xc3\xa4m\xc3\xa4n vuoksi useimmat karaiittijuutalaiset j\xc3\xa4ljitt\xc3\xa4v\xc3\xa4t uskonsa alkuper\xc3\xa4n aina Tooran antamiseen Siinailla. Er\xc3\xa4iden n\xc3\xa4kemysten mukaan ortodoksijuutalaisuus jatkaa Temppelin ajan farisealaisten (hepreaksi p\xe2\x80\x99rushim) traditiota, kun taas karaiittien traditio polveutuisi saddukealaisten (hepreaksi tzdokim) n\xc3\xa4kemyksist\xc3\xa4._NEWLINE_Perustava ajankohta nykyisell\xc3\xa4\xc3\xa4n tunnetun karaiittijuutalaisuuden kehityksess\xc3\xa4 oli 700-luvulla jaa. kulminoitunut Mi\xc5\xa1nan ja Talmudin kokoaminen. Karaiitit vastustivat johtavan rabbiinisen luokan valtaa keskitt\xc3\xa4v\xc3\xa4\xc3\xa4 oppij\xc3\xa4rjestelm\xc3\xa4\xc3\xa4._NEWLINE_700-luvulla monet juutalaiset asuivat islaminuskon valloittamilla alueilla, miss\xc3\xa4 he saivat yleisesti harjoittaa vapaammin uskonnollista el\xc3\xa4m\xc3\xa4\xc3\xa4ns\xc3\xa4. Monet islamilaiset hallitsijat antoivat juutalaisille niin sanotun eksilarkaatin, autonomisen aseman, joka salli laajat vapaudet omille uskonnollisille johtajille, eksilarkeille. Babylonian alueen rabbiinijuutalaisille johtajille eksilarkaattioikeudet soivat mahdollisuuden edist\xc3\xa4\xc3\xa4 Talmud-perinteen asemaa. Tuloksena oli monin paikoin painostamista ja vainoja niit\xc3\xa4 kohtaan, jotka eiv\xc3\xa4t hyv\xc3\xa4ksyneet suullisen lain kokoelmaa._NEWLINE_T\xc3\xa4h\xc3\xa4n saakka karaiittijuutalaiset eiv\xc3\xa4t olleet j\xc3\xa4rjest\xc3\xa4ytyneet virallisesti. Voidakseen vastustaa Talmud-rabbien painostusta liike j\xc3\xa4rjest\xc3\xa4ytyi. 800-luvulla el\xc3\xa4nyt Anan Ben-David oli historian ensimm\xc3\xa4inen tunnettu karaiittijuutalaisten johtaja, jolle islamilainen kalifaatti antoi eksilarkkioikeudet. H\xc3\xa4n kuului aristokraattiseen rabbiiniperheeseen, joka kirjoitti ensimm\xc3\xa4isen tunnetun ei-rabbiinisen teologisen teoksen vakuututtuaan Talmud-rabbien erehtyv\xc3\xa4n._NEWLINE_Vaikka karaismin ainekset olivat olemassa jo kauan ennen Ben-Davidin aikaa, mainitaan h\xc3\xa4net useasti karaismin is\xc3\xa4n\xc3\xa4. Ben David itse ei ollut karaiitti, vaan kuului yhteen Raamatun kirjoituksia karaiittien tavoin tulkitsevista ryhmist\xc3\xa4. H\xc3\xa4nen seuraajiaan kutsuttiinkin ananiiteiksi; t\xc3\xa4m\xc3\xa4n ryhm\xc3\xa4n tiedet\xc3\xa4\xc3\xa4n olleen olemassa viel\xc3\xa4 1000-luvulla. Termi "karaiitti" valittiin yleisnimitykseksi erottamaan Talmudia vastustavat juutalaiset k\xc3\xa4sitteellisesti rabbiini-ortodoksijuutalaisuudesta._NEWLINE_10.\xc2\xa0vuosisadalle saavuttaessa karaiittiliike oli levinnyt koko L\xc3\xa4hi-id\xc3\xa4n alueelle, ja er\xc3\xa4iden laskelmien mukaan jopa 40\xc2\xa0% ajan juutalaisista edusti karaiittijuutalaista tulkintaa. Ajan mittaan karaiitteja on siirtynyt laajalti perinteisen rabbiinijuutalaisuuden piiriin.\n_START_SECTION_\nKaraiimit\n_START_PARAGRAPH_\nKaraiimit eli karaimit (karaiimiksi karaylar) ovat it\xc3\xa4eurooppalainen etninen ryhm\xc3\xa4, joka usein sekoitetaan karaiittijuutalaisiin. Liikkeen alkuper\xc3\xa4 tosin ilmeisesti on karaiittijuutalaisuudessa, mutta se on saanut voimakkaita vaikutteita islamista.'